**הרב אמנון יצחק** (נולד ב-8 בנובמבר 1953, א' בכסלו ה'תשי"ד) הוא מרצה בנושא יהדות, שהיה בעבר מחזיר בתשובה בולט. ראש ארגון "שופר" ומנהיגה הרוחני של קהילת "פז" בבני ברק.

ראשית חייו
----------

נולד ברמלה לזכריה ולרומיה יצחק, עולי תימן, וגדל בשכונת כרם התימנים בתל אביב.

למד בבית הספר הממלכתי תל נורדאו בתל אביב ובתיכון הולץ בעיר, במגמת אלקטרוניקה. יצחק שירת בצה"ל בחיל התותחנים ושירת כקשר במלחמת יום הכיפורים בחזית המצרית. לאחר שחרורו מצה"ל עסק בשיווק מוצרי אלקטרוניקה במרכז תל אביב.

משפחתו הייתה מסורתית אך הוא התרחק מהמסורת בנעוריו והפך לחילוני. כשהיה בן 24 חזר בתשובה, והיה תלמידו של הרב יהודה שפירא.

החזרה בתשובה
------------

בראשית דרכו, העביר הרצאות בסמינריונים מטעם ארגון ערכים וארגון יד לאחים.

במאי 1986 עורר סערה ציבורית, בעקבות דברים שאמר בפני כאלף תלמידים בהרצאה בישיבה התיכונית קריית נוער שבירושלים. בין השאר אמר "צה"ל יהפוך אתכם לבשר תותחים". בתגובה אמר שר החינוך יצחק נבון שהישיבה פעלה בניגוד לתקנות המשרד כשהזמינה אותו להרצות. שר הביטחון יצחק רבין הסיר אותו מרשימת המרצים בצה"ל.

הרב יצחק מייחס חשיבות רבה לחזרה בתשובה וספרו, "עולם התשובה", מכיל את השקפותיו בעניין

### ארגון שופר

הרב יצחק הקים את ארגון שופר להחזרה בתשובה ובמסגרתו החל להרצות באולמות בישראל ומחוצה לה.

בשנותיו הראשונות של הארגון הוקלטו ההרצאות והופצו בקלטות שמע תמורת תשלום או תרומה לארגון אך עם השנים הופצו ההרצאות גם בקלטות וידאו, בתקליטורים ובאינטרנט.

בתחילת שנות ה-2000 ביקש לשדר תוכנית בחברת הכבלים "ערוצי זהב", במסגרת שידורי הערוץ הקהילתי. הבקשה נדחתה תחילה, ואחר כך אישרה מועצת הכבלים את השידור עם מגבלות.

בסוף שנות ה-90 החל ארגון שופר לשכור אולמות במוסדות תרבות בערים חילוניות לצורך הרצאות החזרה בתשובה של הרב, דוגמת היכל התרבות בתל אביב. חלק מהאולמות סירבו להשכיר והביאו למאבק משפטי. בספטמבר 2000 אסר בית משפט השלום ברמלה על המועצה המקומית מודיעין להפר הסכם שנערך עימה להשכרת אולם. בינואר 2003 קבע בית משפט השלום בתל אביב כי הרב לא יוכל להופיע בתיאטרון גבעתיים. השופט קבע כי המזמינים פעלו בחוסר תום לב כאשר הסתירו את זהות המרצה. בפברואר 2003 חייב בית המשפט את התיאטרון הקאמרי בתל אביב לקיים ערב החזרה בתשובה, למרות ההתנגדות העקרונית של מנכ"ל הקאמרי והחברה המנהלת את בניין התיאטרון לקיום כנסים כאלה בבית הקאמרי. זאת לאחר שהקאמרי ניסה להתנער מחוזה שחתם עם נציגיו של הרב יצחק.

### הרצאות

משלב בהרצאותיו טיעונים שכליים ורגשיים ונעזר באמצעים רטוריים כגון הומור וסרקזם.

בתחילת דרכו נהג להדגיש את דברי חז"ל תוך ציטוטים על העונשים הקשים, כולל גיהנום, הצפויים לעוברים על מצוות התורה אך בהמשך מיתן גישה זאת.

נוהג להשתמש במילות הגנאי "תשקורת" ו"טמבלויזיה" ו"בלבולוציה" ביחס לתקשורת, לטלוויזיה ולתורת האבולוציה.

בהרצאותיו הוא בדרך כלל הוא מדבר כשעה ולאחר מכן מאפשר שאלות ובמקרים רבים הוא מנהל דיאלוג או מתווכח עם השואלים.

במהלך הרצאותיו נוהג לקיים מופע "קבלת עול מלכות שמים", שבו הוא קורא לגברים בקהל לעלות אל הבמה ולקבל עליהם חבישת כיפה, לבישת ציצית, גזירת שיער ארוך לגברים בטענה ששיער ארוך גורם להם להיראות "נשיים" וכן גם הסרת עגילים לגברים. כמו כן, מופע זה כולל גם מתן כיסוי ראש לנשים היושבות בקהל. הנענים לקריאות אלה מתוגמלים בברכותיו.

### פעולות אחרות

מקיים לעיתים גם מפגנים ציבוריים. בשנת 2011, הביע את התנגדותו החריפה לטלוויזיה במפגן "שבירת 1000 מכשירי טלוויזיות" שערך מול משרדי רשות השידור בשכונת רוממה שבירושלים.

בפוליטיקה
---------

החל מסוף שנות ה-80[דרושה הבהרה] היה הרב יצחק פעיל במפלגת ש"ס[דרוש מקור].

### מפלגת כח להשפיע

בנובמבר 2012, לקראת בחירות לכנסת התשע עשרה, הודיע הרב יצחק על ריצתה לכנסת של מפלגה בהנהגתו בשם "כח להשפיע", ולה אופי חברתי-כלכלי.

מוטו המפלגה היה "מחזירים השלטון לעם", ובין מטרותיה: הורדת מחיר הלחם לשקל בודד, חלוקת קרקעות הקיבוצים לזוגות צעירים, ביטול המע"מ על מוצרי יסוד, אספקת כל התרופות הקיימות לכל (גם אלה שאינן בסל התרופות), העלאת המהירות המותרת בכבישים ל-140 קמ"ש, והוזלת מחירי הדלק.

המפלגה הייתה בהנהגתו של הרב יצחק אך הוא עצמו לא היה מועמד מטעמה בנימוק שלא יחרוג ממנהגו שלא להצביע לכנסת, והמפלגה מיועדת רק עבור מי שנוהג להצביע לכנסת.

#### המניע להקמת המפלגה

לדברי הרב יצחק המפלגה הוקמה לאחר התייעצות עם הרב אהרן לייב שטיינמן, שאמר לשליחו של יצחק - הרב אברהם שלמה ליבוביץ, כי "אם יש כח, מצווה להציל". עם זאת, מאוחר יותר הרב שטיינמן הודיע כי אינו תומך במפלגה ואף שלח את הרב ליבוביץ לבקש מהרב יצחק כי יבטל את ריצתה של המפלגה.

#### העימות עם אנשי ש"ס

במהלך קמפיין הבחירות התפתח עימות בין הרב יצחק לבין מפלגת ש"ס, והרב עובדיה יוסף פרסם שהרב יצחק "הקדיח תבשילו" ושהוא אינו מוחל לו ולתומכיו. עשרות רבנים המזוהים עם ש"ס חתמו על כרוז נגדו תחת הכותרת "מחאה נמרצת - רבם דקרו".

#### בחירות

לפני הבחירות טען הרב יצחק שהמפלגה תשיג מספר דו-ספרתי של מנדטים. בפועל זכתה המפלגה בכ-28,000 קולות שהיו כ-0.7% מכלל הבוחרים (כ-0.96 מנדט), פחות מאחוז החסימה שעמד באותה שנה על 2% מכלל הבוחרים, ולכן המפלגה לא עברה את אחוז החסימה. הרב יצחק ותומכיו טענו להטיה בספירת הקולות.

#### אחרית דבר

בעשור השני של המאה ה-21, ובפרט לאחר ניסיונו לרוץ לבחירות, הרבה להתבטא בחריפות נגד רבנים ומחזירים בתשובה אחרים שמתחו עליו ביקורת, וכינם בכינויי גנאי כגון "ליצן", "רמאי" ו"רשע"[דרושה הבהרה].

עם ההחלטה להימנע מריצה בבחירות הבאות, החליט הרב להקים את קהילת "פז" בבני ברק.

משנתו
-----

### הציונות ומדינת ישראל

הרב יצחק מותח ביקורת כלפי המדיניות האנטי-דתית לדעתו, של ראשי הציונות החילונית. בקלטת שכותרתה "בצל הדמוקרטיה" תקף את יחסם של מדינת ישראל ומנהיגי הציונות כלפי הציבור המזרחי-מסורתי וכלפי הציבור החרדי, בין היתר בתקופת השואה. בקלטות אלו הוא מסתייע בקטעי ראיונות עם שלושה חוקרים ישראלים חילונים: אמנון רז-קרקוצקין, תום שגב ויובל שטייניץ.

באחת מהרצאותיו אמר ביחס למדינת ישראל:

> 
> יש להבדיל בין מדינת ישראל לבין ארץ ישראל לבין עם ישראל.  
> 
> ארץ ישראל - שלנו, עם ישראל - דמנו. מדינת ישראל עם מדיניות לעקור את היהדות - אין לה זכות קיום
> 
> 
> 
> 

עם זאת, תומך הרב יצחק בעלייה לארץ ישראל של יהדות התפוצות ובישוב הארץ הוא אף טען בסרט על עצמו: "אין ציוני יותר ממני"; הוא מתנגד לנטורי קרתא, ובעימות עם איש הקבוצה הגדירם כ"רודפים" ומשתפי פעולה עם אויבי עם ישראל.

ביוני 2023 טען הרב שמפלגת מפא"י שיתפה פעולה עם הנאצים בשואה וששם המפלגה היה כתוב על קרונות הרכבות באירופה. הראיות שהוא סיפק לטענה זו הוכחו כמופרכות ובתגובה לכך איימה מפלגת העבודה בתביעת דיבה של עשרה מיליון שקלים והתנצלות פומבית

### הופעת זמרים מול קהל מעורב

מחה נגד זמרים דתיים וחרדים הנוהגים להופיע מול קהל מעורב, בהסתמכו על פסקי הלכה האוסרים זאת. הצטרף לבית דין עצמאי בראשות הרב בן-ציון מוצפי, שבו פסקו עונש מלקות סמלי לזמר שביקש "תיקון" על כך שהופיע בפני קהל מעורב. מחאתו עוררה תגובות בתקשורת. מקצת מן הזמרים נגדם יצא, שללו את גישתו.

### צניעות האישה

בהסתמך על כמה פוסקי הלכה, הביע הסתייגות מנהיגת נשים.

דחה ביקורת על נשים חרדיות המתעטפות ברעלות, מאחר שלדבריו אין בכך איסור הלכתי.

### מדעי הטבע ומדעי החיים

יוצא בהרצאותיו נגד כמה תורות מדעיות מקובלות בענייני ראשית היקום, גילו של כדור הארץ, ואבולוציה ביולוגית של החי. כך למשל, טען שהיות שהעולם ודאי בן כמה אלפי שנים, והיהדות מטילה ספק ביחס להיווצרותו מוקדם יותר, הרי שמטעמי ודאות יש להעדיף את גרסתה ולפקפק בתיארוך המדעי.

### תורת הקבלה

סבור כי ראוי שיעסקו בתורת הקבלה רק תלמידי חכמים נשואים ומעל גיל 40. הוא מתנגד גם לשימוש בקמעות ובסגולות, וסבור כי הסגולה היחידה היא שכר אלוהי, המגיע לכל אדם בהתאם למצוות שהוא מקיים. לדבריו היהדות לא מציעה דרכים נוספות להתחבב על האל, מלבד שמירת המצוות. לא אחת הביע התנגדות לנסיעות לאומן לקבר רבי נחמן מברסלב בראש השנה, בטענה שבחג זה יש להיות עם המשפחה.

### כשרות

החל משנת 2015 החל להתייחס רבות לנושא הכשרות, כולל לנושא השחיטה. לדעתו לא ניתן לספק בשר כשר ותבלינים כשרים באופן תעשייתי-המוני כלל והוא מותח ביקורת חריפה על כל ההכשרים המספקים אותם.

מדריך את שומעיו לשחוט באופן פרטי או להימנע מאכילת בשר, וכן גם לנקות ירק ופרי לבד עם שולחן שיקוף ולהכין תבלינים לבד.

בעקבות עמדות אלה, קהילת פז בראשה הוא עומד החלה לשווק תבלינים בייצור עצמי כמו גם אוכל מוכן צמחוני.

### אחרית הימים

בכמה הזדמנויות פרסם תחזיות הצופות מלחמות קשות שבהן תהיה מעורבת מדינת ישראל. כך למשל צפה ששנת תשע"ה (2014-2015) "לא תהיה קלה" בטענה שאנו מתקרבים למלחמת גוג ומגוג ורק מעטים מהיהודים יינצלו אז.

מגפת הקורונה
------------

מאז תחילת מגפת הקורונה עוסק הרב יצחק בהפצת תאוריות קשר בנוגע למגפת הקורונה ו-5G.

בזמן מגפת הקורונה הוציא סדרת סרטים בת למעלה מ-900 פרקים בשם "וירוס TV" שבה הפיץ בין היתר תאוריית קשר סביב מחלת נגיף קורונה 2019.[דרוש מקור]

לדבריו, מדובר במחלה המופצת על ידי ביל גייטס ואחרים, שמטרתה לדלל את אוכלוסיית העולם, בהתאם ל"אג'נדה 21" של האו"ם, ושאיפות הפורום הכלכלי העולמי. הוא מאשים את גייטס גם בייצור והפצת וירוסים כדי להרוויח מחיסונים עבורם, ומביא טענות לפיהן טכנולוגיית 5G עלולה לגרום למחלות. בסוף פרק 300 של סדרת "וירוס TV", אמר על צופי תוכניתו:

> 
> מייצרים עננים עם נסורת, אלומיניום ומתכות, להרעיל אתכם, כדי ש 5G ישלוט עליכם, ויחסלו אתכם בהמונים ואתם מפגרים יושבים וממתינים למוות, אתם חושבים שלוקחים אתכם למקלחות כן?
> 
> 
> 
> 

הרב יצחק מתנגד לחיסונים בכלל ולחיסונים נגד מחלת נגיף קורונה 2019 בפרט. הוא טוען שמדובר במזימה שמטרתה להחדיר ביו-שבבים לגופם של בני האדם, במסגרת סדר עולמי חדש ומזימה של הבונים החופשיים לדילול אוכלוסין. הרב יצחק טוען כי החיסונים עלולים לגרום למומים בילדים. הרב גם הוציא מספר שירי מחאה בעניין זה.

תביעות דיבה
-----------

הרב יצחק טוען כי התקשורת מתנכלת לו ובכמה מקרים תבע גופי תקשורת על הוצאת דיבה.

### עיתון מעריב

בספטמבר 2008, נדחתה תביעת הרב לצו מניעה לפרסום כתבה בעיתון מעריב בה נטען כי הכריז חרם צרכנים נגד חברת שטראוס גרופ עקב חסות שנתנה למצעד האהבה בתל אביב..

### מודיעין ניוז

בשנת 2008 תבע בתביעת דיבה את אתר החדשות "מודיעין ניוז" לאחר שזה טען כי הרב יצחק השווה בין הרצל ובין היטלר. התביעה התקבלה, ובבית משפט השלום זכה הרב יצחק במלוא הסכום שתבע, 100,000 שקלים, ובהוצאות משפט על-סך 12,000 ש"ח. עם זאת, בערעור בבית המשפט המחוזי הופחת הסכום ל-9,000 שקלים והוצאות על-סך 1,800 ש"ח.

### רפי גינת

תבע את רפי גינת ואחרים בעקבות תחקיר כלבוטק, שעסק בנוכל שקיבל כספים במרמה בעת שעבד בהפקת עלון חדשות שופר. בית משפט השלום בהרצליה נתן בשנת 2016 תוקף של פסק דין לפשרה, לפיה שדרו הנתבעים כתובית הבהרה בעניין אותו תחקיר, ופיצו את הרב יצחק ב-50,000 ש"ח ובהוצאות משפט בסך 7,000 ש"ח.

### תביעה בגין השמצות בפייסבוק

בשנת 2016 פורסם בדף הפייסבוק "המחרטטים בתשובה" קטע משיעורו, בו הוא מתיר את איסור לשון הרע ביחס למחללי שבת. הנתבע, שהבין שהותר לשון הרע במשמעותו בחוק הישראלי, כתב בתגובה ש"לא מפתיע" שהרב מעודד לפשע, וש"הוא נוסע בשבת להרצאות בטענה שמותר לו", ומשכך מותר לספר גם עליו לשון הרע. בשנת 2018 נפסק שישלם הנתבע פיצויים בסך 50,000 ש"ח ו-15,000 ש"ח הוצאות משפט.

### סכסוך עם חסידים לשעבר

בשנת 2016 פרסמו שניים מתלמידי הרב לשעבר סדרת סרטוני יוטיוב, בהם אמרו שהוא "שקרן", "גנב", "מנכ"ל של ה-SS" ועוד. בשנת 2019 נפסק שישלמו פיצויים של 20,000 ש"ח במצטבר בנוסף להוצאות משפט.

ביקורת
------

בשנת 1999 שודר בתוכנית "עובדה" תחקיר שבו הופיעו הורים לחוזרים בתשובה הקשורים ברב יצחק שהביעו את תסכולם. בתחקיר הוצג נער שהתאבד והוטלה האשמה ברב יצחק. הרב יצחק ענה להאשמות בקלטת שבה הראה חוזרים בתשובה שהביעו שביעות רצון מצעדם זה, כמו גם הורים ומכרים שלהם אשר שיבחו אותו. עוד טען כי הנער התאבד בעקבות אהבה נכזבת כחצי שנה לאחר שחדל להיות דתי ויצא בשאלה.

לפי אריה דרעי, הרב אמנון יצחק כמו גם הרב חיים אמסלם גרמו נזק אלקטורלי למפלגת ש"ס בעת הבחירות לכנסת ה-19.

בתרבות הפופולרית
----------------

* הדמות הטלוויזיונית "ארנון יצחקי", שהתבססה על דמותו, כיכבה בעונה הראשונה של תוכנית הבידור הסאטירית "שבוע סוף!" בחיקוי של מיקי גבע.
* בתוכנית הבידור "בובה של מדינה" השחקן אסי ישראלוף חיקה את דמותו של הרב במהלך העונה.
* תוכנית הבידור "צינור לילה" הציגה לסירוגין מונולוגים הומוריסטיים מפי הרב יצחק.
* דמותו של הרב חג'בי בסדרה "שבאבניקים" מבוססת על דמותו.
* תוכנית הבידור ארץ נהדרת הציגה לסירוגין חיקויים הומוריסטיים בהתבסס על דמותו. כך למשל בעונה 18 השחקן מריאנו אידלמן חיקה את דמותו.
* בתכנית הרדיו הסאטירית חותרים למגע ששודרה על ידי צמד הקומיקאים שרון טייכר וערן זרחוביץ' בוצע חיקוי הומוריסטי של הרב על ידי הקומיקאי אסי כהן הנותן הסבר של הרב לנגיף הפוליו.

חיים אישיים
-----------

נשוי לאורה ואב לשמונה. מתגורר בשכונת נוה אחיעזר בבני ברק.

קישורים חיצוניים
----------------

ויקישיתוף מדיה וקבצים בנושא **אמנון יצחק** בוויקישיתוף
* אמנון יצחק (1953-), דף שער בספרייה הלאומית

ויקימילון ציטוטים בנושא **אמנון יצחק** בוויקיציטוט 
* 

* אתר האינטרנט הרשמי של אמנון יצחק
* סרטונים בערוץ של הרב אמנון יצחק - שיעורים והרצאות, באתר יוטיוב
* ערן סויסה, הרב אמנון יצחק נגד רפי גינת, באתר nrg‏, 13 באוקטובר 2010
* שמעון איפרגן, חיים אתגר, ‏מי שיצחק אחרון, באתר ‏מאקו‏, 20 בדצמבר 2012 סרטונים
* מערכת, הפנים האמיתיות של אמנון יצחק, באתר nana10‏, 2 בינואר 2013(הקישור אינו פעיל, 11.9.2020)
* לילך וולך‏, הפנים האמיתיות של הרב אמנון יצחק לא נחשפו אצל אמנון לוי, באתר וואלה!‏, 3 בינואר 2013
* כל הכתבות על הרב אמנון יצחק, באתר ערוץ 7

הערות שוליים
------------

1. ↑  *מפגש עם בן כיתה בלאס וגאס | הרב אמנון יצחק שליט״א!*, נבדק ב-2023-03-13
2. ↑  כתבה ביוטיוב(הקישור אינו פעיל, 01/07/2022)
3. 1 2  דו-שיח בין לרר לרב יצחק עבור התוכנית צינור לילה, באתר שופר
4. ↑  באתר יוטיוב
5. ↑  שרי רוט, שליח מהגראי"ל שטיינמן אל רבי אמנון יצחק: פרוש מהמירוץ, באתר בחדרי חרדים, 5 בינואר 2013
6. ↑  נורית דברת, הרב אמנון יצחק תקף גם את ישיבות ההסדר - "הקב"ה משלח בנו אויבים כעונש על שאיננו עוסקים בתורתו, מעריב, 12 במאי 1986  
מיא עשת, רב: צה״ל יהפוך אתכם לבשר תותחים, חדשות, 12 במאי 1986
7. ↑  יוסף צוריאל, נבון: הנהלת הישיבה "קרית נוער" פעלה בהפקרות, מעריב, 22 במאי 1986  
מיא עשת, לשרת? רק בצבא השם, חדשות, 15 במאי 1986
8. ↑  חיים רביה, רבין מחק את הרב החרדי מרשימת המרצים בצה״ל, חדשות, 28 במאי 1986
9. ↑  אתר "שופר", "משלוח מנות של הרב אמנון יצחק שליט"א לרה"ג חיים קנייבסקי שליט"א", 2/3/2010
10. 1 2  רונית הורביץ, הלהיט האחרון בשוק האמונה: הרב אמנון יצחק וארגון שופר להפצת היהדות. 20 קסטות עד כה, 30 שקל האחת. שכר ועונש בעולם הבא, התשלום לרב בעולם הזה, חדשות, 19 בינואר 1992
11. ↑  שמואל דקלו, ‏הרב אמנון יצחק עתר לבג"ץ לחייב את ערוצי זהב לשדר קלטת שהפיק, באתר גלובס, 10 באוקטובר 2002
12. ↑  שמואל דקלו, ‏מועצת הכבלים לבג"ץ: נבחן מחדש המגבלות על שידורי דת, באתר גלובס, 26 בנובמבר 2003
13. ↑  חובש כיפה נדקר בתום הכנס עם הרב אמנון יצחק, באתר גלובס, 8 באוגוסט 1999
14. ↑  עו, ‏חופש הביטוי של הרב אמנון יצחק, באתר גלובס, 14 בספטמבר 2000
15. ↑  נדחתה תביעת הרב אמנון יצחק להופיע בתיאטרון גבעתיים, באתר גלובס, 2 בינואר 2003  
עידו אמין, חופש הביטוי של אמנון יצחק, באתר הארץ, 14 בינואר 2003
16. ↑  ים יהושע, פתאום אתם נתקלים במודעה: "הערב בקאמרי: כנס החזרה בתשובה", באתר הארץ, 9 במרץ 2003
17. ↑  התקליטור "תשקורת וטמבלויזיה", באתר "שופר"
18. ↑  אתר "שופר", "רוקיסט עם קעקוע עם סמל של השטן עגילים וקוקו חוזר לאבא שבשמים", 16/04/2012.
19. ↑  Birgit Meyer & Annelies Moors, "Religion, Media, And the Public Sphere", Indiana university press, 1,12,2005.
20. ↑  חדשות 2 |, ‏טקס השלכת טלוויזיות לפח הזבל, באתר ‏מאקו‏, 7 בדצמבר 2011
21. ↑  באמצעות מפלגת המדף כח להשפיע, שהתמודדה בבחירות לכנסת ה-18.
22. ↑  עקיבא נוביק, הכנסת תחזור בתשובה? אמנון יצחק רוצה מפלגה, באתר ynet, 28 בנובמבר 2012
23. ↑  ישי כהן, ‏הגראי"ל שטיינמן על הרב יצחק: אין לי שייכות איתו, באתר כיכר השבת, 6 בינואר 2013
24. ↑  שליח מהגראי"ל שטיינמן אל רבי אמנון יצחק: פרוש מהמירוץ, באתר בחדרי חרדים, 05/01/2013
25. ↑  ארי גלהר, הרב עובדיה: "מי שיתמוך באמנון יצחק אני לא מוחל לו", באתר nrg
26. ↑  הרבנים הספרדים חתמו: "לבל יפלו ברשתו של ר' אמנון יצחק", 26 בדצמבר 2012, באתר בחדרי חרדים
27. ↑  שבתי בנדט‏, אמנון יצחק: "בש"ס העדיפו את לפיד המחזיר בשאלה", באתר וואלה!‏, 27 בינואר 2013
28. ↑  ישי כהן, ‏הרב אמנון יצחק נגד הגר"ש כהן: "ממתי החלטת שאתה פוסק הדור?", באתר כיכר השבת, 15 בינואר 2014
29. ↑   הרב אמנון יצחק - חש"ך - שלום כהן, סרטון באתר יוטיוב (אורך: 59:23)
30. ↑  ביטאון ש"ס: "ציונים - אנטי יהודים", באתר גלובס, 21 במרץ 2002
31. ↑  אבישי בן חיים, ח"כ שטייניץ מככב בקלטת אנטי ציונית של אמנון יצחק, באתר ynet, 2 בפברואר 2001
32. ↑  הרב אמנון יצחק - האם אפשר להיות דתי וציוני? (בזמן 6:45), באתר יוטיוב
33. ↑  חיים אתגר, ‏הרב אמנון יצחק: "אין ציוני יותר ממני", באתר ‏מאקו‏, 23 בדצמבר 2012
34. ↑  , Twitter
35. ↑  , Twitter
36. ↑  ערוץ 14 מסתבך: 10 מיליון והתנצלות או שתוגש תביעה, באתר כיפה, ‏2023-06-27
37. ↑  אברהם הלוי, ‏"אתן לך 100 ש"ח אם תשברי את הדיסק של חיים ישראל", באתר כיכר השבת, 12 באוגוסט 2010
38. ↑  אתר "שופר", "ארז יחיאל חוזר בתשובה", 25 באוגוסט 2010
39. ↑  רענן בן-צור, מלחמת חורמה בקהל המעורב: גם ציון גולן נכנע, באתר ynet, 9 באוגוסט 2010  
אביאל מגנזי ויאיר אלטמן, מוזיקה, מכות וגז: פצועים בהרצאת אמנון יצחק, באתר ynet, 25 בינואר 2011
40. ↑  יוני גבאי, ‏שולי רנד: "החרם על הזמרים - חילול השם", באתר כיכר השבת, 24 בינואר 2011
41. ↑  יוסי נכטיגל, ‏הרב אמנון יצחק: "אין דעת חכמים נוחה מנהיגת נשים", באתר כיכר השבת, 12 בנובמבר 2013  
יקי אדמקר‏, הרב אמנון יצחק: אסור לאישה לנהוג ברכב, באתר וואלה!‏, 12 בנובמבר 2013
42. ↑  לירון נגלר-כהן, כך עובדת התעמולה של רבני הטליבאן, באתר ynet, 1 בדצמבר 2011
43. ↑  התקליטור "יש קופים ויש קופים", באתר "שופר"
44. ↑  ד"ר מיכאל גיל, "עבודת אלילים שנקרא 'אבולוציה'", באתר "שופר"
45. ↑  למידע על התנגדויות דתיות לאבולוציה באופן כללי, ראו התנגדויות לתורת האבולוציה
46. ↑  עקיבא פלד, הרב אמנון יצחק מתריע: גוג ומגוג בפתח, 16 בספטמבר 2014, באתר kooker
47. ↑  דניאל סלגניק, מודעות "שקר הקורונה" של הרב אמנון יצחק נתלו ברחבי נתניה - והורדו, באתר mynet‏ נתניה, 10 בפברואר 2021, הגר בוחבוט, פייק ניוז על החיסון: פייסבוק הסירה קבוצה של אמנון יצחק, באתר ynet, 9 בפברואר 2021, סרטון מתוך עמוד הפייסבוק של אמנון יצחק, האתר של אמנון יצחק שעוסק בנושא
48. ↑  יהודה לוינגר, "ביל הדביל": צפו בראיון הקורע מצחוק של אמנון לוי עם אמנון יצחק, באתר אייס, 30 בנובמבר 2020
49. ↑  תזכרו: זו התוכנית!• סדר עולמי חדש הרב אמנון יצחק שליט"א, אתר יוטיוב (הקישור אינו פעיל)
50. ↑  מהדורה 18 • בילי דבילי ממן את יצור הווירוסים וגורף כסף על חיסונים • חדשות וירוס TV(הקישור אינו פעיל)
51. ↑  חדשות וירוס TV - מהדורה 300 • לא תאמינו כמה גראפין אוקסיד יש בחיסונים? ומי מתכנן לנו סגרים בגלל האקלים? • 25-07-2021(הקישור אינו פעיל)
52. ↑  חדשות וירוס TV - מהדורה 43 • חיסונים - חיסולים 07-07-20 הרב אמנון יצחק שליט"א(הקישור אינו פעיל)
53. ↑  •כוננות ספיגה - חיסונים בכפייה• (גנים, בתי ספר...) הרב אמנון יצחק שליט"א(הקישור אינו פעיל)
54. ↑  אמנון לוי והרב אמנון יצחק,  שקר הקורונה - G5 - ביבי - חיסוני שבבים - סדר עולמי חדש, סרטון בערוץ "סרט חדש", באתר יוטיוב (אורך: 8:06), 11 במאי 2020(הקישור אינו פעיל)
55. ↑  •יצר הרע חוגג עלינו בגדול במתקפה האחרונה• [סדר עולמי חדש, חיסונים, G5 הרב אמנון יצחק שליט"א]
56. ↑  •"סדר עולמי חדש", הבונים החופשיים, G5... הכל לטובה!• הרב אמנון יצחק שליט"א(הקישור אינו פעיל)
57. ↑  ככה מדללים..מדללים.. חיסונים •הפלות• מומים בילדים • הרב אמנון יצחק(הקישור אינו פעיל)
58. ↑   שיר המחאה של הרב אמנון יצחק, סרטון בערוץ "חדשות 13", באתר יוטיוב (אורך: 07:10)
59. ↑  הרב אמנון יצחק הגיש 5 תביעות דיבה נגד עיתונים ומקומונים, באתר ערוץ 7, 12 ביוני 2003
60. ↑  זוהר צלח, ‏אהבה שאינה תלויה בדבר, באתר ‏מאקו‏, 29 באוקטובר 2021
61. ↑  יצחק דנון, ‏נדחתה בקשת הרב אמנון יצחק למנוע פרסום כתבה ב"מעריב", באתר גלובס, 11 בספטמבר 2008
62. ↑  אלה לוי-וינריב, ‏אתר מודיעין ניוז ישלם 100 אלף שקל לרב אמנון יצחק על לשון הרע, באתר גלובס, 6 באוגוסט 2012
63. ↑  זכריה ימיני, בית משפט השלום ברמלה, תיק אזרחי 5487-06-09 שליט"א נ' תדמיתית בע"מ ואח', 30 ביולי 2012 (באתר שטורעם.נט)  
אלה לוי-וינריב, ‏אתר מודיעין ניוז ישלם 100 אלף שקל לרב אמנון יצחק על לשון הרע, באתר גלובס, 6 באוגוסט 2012  
יואל קוריץ, ביהמ"ש: הרב יצחק לא הסתייג מהשוואה בין הרצל והיטלר, באתר בחדרי חרדים, 11 במאי 2013  
חן מענית, ‏המחוזי: פיצוי של 9,000 שקל בלבד לרב אמנון יצחק על לשון הרע, באתר גלובס, 12 במאי 2013  
צבי זילברטל, בית המשפט העליון, החלטה בתיק רשות ערעור אזרחי 5022/13, 8 בספטמבר 2013 (באתר גיא אופיר עורכי דין)
64. ↑  רפי גינת ישלם לרב אמנון יצחק 57,000 שקלים, באתר "סרוגים", 3 באפריל 2016  
אברמי פרלשטיין ואיציק מן, כלבוצ'ק: רפי גינת ישלם פיצוי לרב אמנון יצחק, באתר בחדרי חרדים, 3 באפריל 2016
65. ↑  יאיר דלוגין, בית משפט השלום בתל אביב-יפו, "א-4963-09-16\_adcc699b-9b72-4049-bb7f-b235bde1fbfe תיק אזרחי 4963-09-16, 20 באוגוסט 2018 (באתר פסקי דין, החלטות ופרוטוקולים)
66. ↑  עו"ד לילך דניאל, הרב אמנון יצחק יפוצה ע"י תלמידים לשעבר שהעלו ליוטיוב סרטוני נאצה נגדו, באתר "תקדין", 22 ביולי 2019
67. ↑   הרב אמנון יצחק - עבודה בעינים, סרטון באתר יוטיוב (אורך: 11:53)
68. ↑   העימות - הרב אמנון יצחק, סרטון באתר יוטיוב (אורך: 2:58:08)
69. ↑  ישי כהן, אתר "כיכר השבת", 27.01.13. "אריה דרעי: אמנון ואמסלם אחראים לנזק הגדול הזה"
70. ↑   שבוע סוף - הרב אמנון יצחקי בא למען הקהילה הגאה, סרטון באתר יוטיוב (אורך: 37:41)
71. ↑  .

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007407941605171
* ISNI: 0000 0000 6876 0613
* VIAF: 97410207
* WorldCat: lccn-n2014022427

 |